La finele săptămânii trecute s-a desfășurat etapa județeană a celei de-a IX-a ediții a Festivalului-concurs “CDIdei în cărţi”, organizat de Casa Corpului Didactic ”George Tofan” Suceava, la Colegiul Tehnic ”Alexandru Ioan Cuza” Suceava.
Cei aproape 500 de elevi participanți – 165 de echipe provenind din 28 de școli - au avut la dispoziție o listă de cărți, iar în baza lecturii au realizat un obiect reprezentativ, machetă, afiș sau booktrailer.
Au intrat în competiție elevi de gimnaziu și de liceu.
Obiectul reprezentativ a fost realizat în format fizic sau digital astfel: afiș pentru promovarea cărții, în format fizic, realizat fără mijloace digitale (15 echipe); afiș în format digital (5 echipe), macheta unei scene reprezentative din carte (129 de echipe), booktrailer pentru promovarea cărții (16 echipe).
Prof. Daniela Argatu, bibliotecar la Casa Corpului Didactic Suceava, a arătat că „acest festival-ancoră s-a dovedit a fi un exercițiu amplu de cultură a lecturii, validat prin funcționalitatea și rafinarea pe parcursul atâtor ediții care au facilitat achizițiile educaționale și culturale înalte. Un adevărat instrument formativ necesar dezvoltării cognitive a elevilor!”
La rândul său, prof. Traian Pușcă, director CCD „George Tofan” Suceava, a mulțumit „tuturor pentru această bucurie a lecturii creative în rândul elevilor noștri: Centrului Județean de Excelență Sibiu, echipei de management județean: prof. Florin Viu - responsabil judeţean din partea CCD Suceava și a colegilor, echipei de implementare a proiectului formată din directorii unităților de învățământ înscrise în proiect, responsabililor de la nivelul fiecărei unități înscrise în proiect, coordonatorilor echipelor de elevi, membrilor comisiilor de evaluare, reprezentanților și partenerilor implicați în managementul proiectului, voluntarilor, părinților.
Iar elevilor care au participat la această etapă le pregătim o surpriză de 1 iunie”.
Menționăm că acest festival este coordonat la nivel național de către Centrul Județean de Excelență Sibiu.